Sistemang Mataas na Paaralang Pang-agham ng Pilipinas

Ang Sistemang Mataas na Paaralang Pang-agham ng Pilipinas ( sa Ingles) ay pangkat ng mga pampublikong mataas na paaralan sa Pilipinas na pinatatakbo ng Kagawaran ng Agham at Teknolohiya na may partikular na pagtuon sa pananaliksik at pagsasanay sa larangan ng agham at teknolohiya. 

Ginagawaran ng scholarship ng ahensya ang mga mag-aaral na Pilipinong may angking husay sa agham at matematika. Ang pagkakatanggap sa MPAP ay dinaraan sa pamamagitan ng Pambansang Paligsahang Pagsusulit na bukas lamang sa mga mamamayang Pilipino. Itinatakda sa kontrata na pinipirmahan ng bawat iskolar sa pagsisimula ng kanilang pag-aaral sa MPAP na sila ay kumuha ng kurso sa kolehiyo na may kinalaman sa larangan ng agham pangkalikasan, sipnayan, o inhinyeriya.

Organisasyon

Mga kampus 
Sa unang 24 taon nito, iisa lamang ang kampus ng MPAP, ang kasalukuyang Main Campus sa lungsod Quezon. Kalaunan, bawat rehiyon sa Pilipinas, maliban sa Bangsamoro, ay may kampus.

Pamunuan ng Sistema 
Ang Lupon ng mga Katiwala (Board of Trustees) ang pinakamataas na tagapagpatupad ng patakaran. Sa ibaba nito ay ang Komiteng Tagapagpaganap (ExeCom) na binubuo ng mga direktor ng iba't ibang kampus ng MPAP na nagbibigay ng mga rekomendasyon at mungkahing mga patnubay sa para sa kanilang pagpapatibay.

Kasaysayan

Pagkakatatag ng unang kampus 
Itinatag ang Mataas na Paaralan ng Agham sa Pilipinas sa pamamagitan ng Batas ng Republika 3661 na inakda ng kongresistang si Virgilio Afable at nilagdaan ni Pangulong Diosdado Macapagal noong 1963. Nakasaad dito ang tungkulin ng MPAP na "mag-alok ng libreng pag-aaral sa antas ng mataas na paaralan nang may pagdiin sa mga asignaturang kaugnay sa paghahanda ng mga mag-aaral nito sa landas ng larangan ng agham."

Ang unang kampus ay nagsimulang umiral sa isang loteng pag-aari ng GSIS malapit sa Quezon Memorial Circle noong ika-5 ng Setyembre, 1964, sa pamumuno ng Pambansang Alagad ng Agham na si Gregorio Velasquez. Noong 1970, lumipat ito sa kasalukuyang pwesto ng Main Campus sa Kalsada ng Agham sa Diliman, Quezon City.

Paglawak at Pagkakatatag ng Sistema ng MPAP 
Pagsapit ng dekada 1980, nagsimulang lumaganap ang MPAP sa iba't ibang rehiyon sa bansa. Itinatag ang unang rehiyunal na kampus sa lungsod ng Davao noong 1988 at sinundan ng kampus sa Iloilo noong 1993, ang unang kampus sa kabisayaan. Pagsapit ng 1998 ay mayroon nang pitong kampus sa buong kapuluan.

Upang magkaroon ng nagkakaisang pamantayan at pambansang pamunuan ang bawat kampus, nilagdaan ng pangulong Fidel V. Ramos noong 1997 ang Batas ng Republika 8496 o ang Batas ng Sistema ng MPAP.

Mga larawan

Ilan sa mga kilalang alumni 

 Reynaldo Vea (Batch 1969): Presidente at Chief Executive Officer ng Unibersidad ng Mapua
 Vicky Tauli-Corpuz (Batch 1969): Tagapagtaguyod ng karapatan ng mga Katutubo; Special Rapporteur ng Nagkakaisang Bansa para sa mga katutubo; isa sa mga binansagang "terorista" ng rehimeng Duterte noong 2018
 Hermogenes Esperon (Batch 1970): Heneral; dating Chief of Staff, Sandatahang Lakas ng Pilipinas
 Butch Dalisay (Batch 1971-A): manunulat, mamamatnugot, kolumnista, nagkamit ng gantimpala sa patimpalak ng Palanca
 Nimfa 'Nona' del Rosario (Batch 1971-B): organisador ng mga kabataan at komunidad; pulang mandirigma
 Miriam Coronel-Ferrer (Batch 1977): negosyador at dating tagapangulo ng peace panel ng Gobyerno ng Pilipinas sa MILF
 Jessica Zafra (Batch 1982): manunulat ng fiction, kolumnista, dating host ng palabas sa telebisyon at radyo
 Joseph Emilio Abaya (Batch 1983): dating kinatawan, unang distrito ng Cavite; dating Kalihim, Kagawaran ng Transportasyon at Komunikasyon
 Auraeus Solito (alyas Kanakan Balintagos) (Batch 1986): tagagawa ng pelikula, direktor ng mga pelikulang "Ang Pagdadalaga ni Maximo Oliveros", "Tuli", at "Pisay"
 Barry Gutierrez (Batch 1990): dating Kongresista ng partylist na Akbayan, tagapagsalita ni dating Bise Presidente Leni Robredo
 Luis Katigbak (Batch 1991): manunulat at kritiko sa musika
 Karlo Nograles (Batch 1993): Dating tagapangulo ng Komisyon sa Serbisyo Sibil
 Jeffrey Hidalgo (Batch 1994): mang-aawit, manunulat ng kanta, dating miyembro ng banda ng grupong Smokey Mountain
 Ricardo Novenario (Batch 1996): tagapagsulat ng batikang mga dula na 'Ang Huling El Bimbo' at 'Kafatiran'
 Atom Araullo (Batch 2000): host sa telebisyon, tagapag-ulat at brodkaster sa GMA Network

Mga sanggunian 

Mga mataas na paaralan sa Pilipinas
Edukasyon sa Pilipinas
Mga paaralang pang-agham sa Pilipinas
Mga paaralang panghayskul at sekundarya